CELEX: 32019D0598
Language: hr
Date: 2019-04-09 00:00:00
Title: Provedbena odluka Vijeća (EU) 2019/598 od 9. travnja 2019. o prijelaznim pravilima za imenovanje europskih tužitelja za prvo mandatno razdoblje i tijekom njega predviđenima u članku 16. stavku 4. Uredbe (EU) 2017/1939

12.4.2019   
               
               
                  HR
               
               
                  Službeni list Europske unije
               
               
                  L 103/29
               
            
         PROVEDBENA ODLUKA VIJEĆA (EU) 2019/598
         od 9. travnja 2019.
         o prijelaznim pravilima za imenovanje europskih tužitelja za prvo mandatno razdoblje i tijekom njega predviđenima u članku 16. stavku 4. Uredbe (EU) 2017/1939
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (1), a posebno njezin članak 16. stavak 4.,
         budući da:
         
                     (1)
                  
                  
                     U skladu s člankom 16. stavkom 3. Uredbe (EU) 2017/1939 europske tužitelje treba imenovati Vijeće na mandat od šest godina koji se ne može obnavljati, a koji se može produljiti za najviše tri godine na kraju šestogodišnjeg razdoblja.
                  
               
                     (2)
                  
                  
                     U skladu s člankom 16. stavkom 4. Uredbe (EU) 2017/1939 svake tri godine treba provesti djelomičnu zamjenu jedne trećine europskih tužitelja. Vijeće, odlučujući običnom većinom, treba donijeti prijelazna pravila za imenovanje europskih tužitelja za prvo mandatno razdoblje i tijekom njega.
                  
               
                     (3)
                  
                  
                     Tim prijelaznim pravilima trebalo bi osigurati pravilnu primjenu načela periodične zamjene europskih tužitelja po prvi put imenovanih u EPPO s ciljem osiguranja kontinuiteta rada kolegija europskih tužitelja. Njima bi istodobno trebalo uzeti u obzir posebne potrebe EPPO-a u prvim godinama nakon njegova osnivanja i početka rada.
                  
               
                     (4)
                  
                  
                     U navedene svrhe trebalo bi utvrditi posebna pravila o trajanju mandata europskih tužitelja imenovanih po prvi put nakon stupanja na snagu Uredbe (EU) 2017/1939.
                  
               
                     (5)
                  
                  
                     Kako bi se osigurala potpuna transparentnost i nepristranost pri određivanju onih europskih tužitelja čije će prvo mandatno razdoblje trajati tri godine umjesto šest godina, trebalo bi primijeniti sustav temeljen na ždrijebu. Tim će se sustavom također osigurati da odabir europskih tužitelja čiji će mandat biti kraći bude neutralan u zemljopisnom smislu.
                  
               
                     (6)
                  
                  
                     Komisija je 15. siječnja 2019. podnijela Prijedlog provedbene odluke Vijeća o prijelaznim pravilima za imenovanje europskih tužitelja za prvo mandatno razdoblje i tijekom njega,
                  
               DONIJELO JE OVU ODLUKU:
         
            Članak 1.
            Ovom se Odlukom utvrđuju prijelazna pravila za imenovanje europskih tužitelja za prvo mandatno razdoblje i tijekom njega nakon stupanja na snagu Uredbe (EU) 2017/1939.
         
         
            Članak 2.
            
               1.   Prije imenovanja europskih tužitelja ždrijebom se određuje skupina koja obuhvaća jednu trećinu broja država članica sudionica u trenutku primjene tih prijelaznih pravila.
            
            
               2.   Ako broj država članica sudionica u trenutku primjene tih prijelaznih pravila nije djeljiv s tri, broj država članica koje trebaju biti uključene u tu skupinu zaokružuje se na najbliži veći cijeli broj.
            
            
               3.   Glavno tajništvo Vijeća poduzima potrebne mjere za provedbu postupka ždrijeba u bliskoj suradnji s Komisijom.
            
         
         
            Članak 3.
            Mandat europskih tužitelja iz država članica uključenih u skupinu uspostavljenu u skladu s člankom 2. traje tri godine. Taj se mandat ne može obnavljati.
         
         
            Članak 4.
            Ova Odluka stupa na snagu dvadesetog dana od dana objave u Službenom listu Europske unije.
         
         
            Sastavljeno u Luxembourgu 9. travnja 2019.
            
               
                  Za Vijeće
               
               
                  Predsjednik
               
               G. CIAMBA
            
         
         
            (1)  SL L 283, 31.10.2017., str. 1.